આ અંગેની વધુ માહિતી આપતા અતુલભાઇ પરમારે જણાવ્યું હતું કે, ‘કરમસદ ગામની બહાર દેવળની સામે તળાવના કિનારે ખ્રિસ્તી સમાજનું વર્ષો જૂનું કબ્રસ્તાન આવેલું છે. પેઢી દરપેઢી સમાજ આજ સ્થળે પોતાના સ્વજનોને દફનાવે છે. કમનસીબે છેલ્લા દાયકામાં આ જગ્યાની આસપાસ સોસાયટીઓ બનવા લાગી. જેના કારણે તેમની જમીનના ભાવ ઉંચા આવે એટલે આ સ્થળને અહીંયાથી દૂર કરવાનો મનસૂબો ઘડી કઢાયો હતો. જેના ભાગરૂપે છેલ્લા ત્રણ વર્ષથી અહીંયા વિવાદ ચલાવવામાં આવ્યો છે. કબ્રસ્તાનની જમીન ખોદી નાંખવામાં આવે છે. એટલું ઓછું હોય તેમ ગતવર્ષે પાલિકાએ ગામથી ચાર કિમી દૂર ખ્રિસ્તી સમાજને કબ્રસ્તાન ફાળવવાનો ઠરાવ કર્યો હતો. જેની નકલ જિલ્લા કલેક્ટરને મોકલી આપી છે. આ ઠરાવ પર હજુ કોઇ પ્રક્રિયા થઈ નથી. તેમજ આ અંગેની જાણ પણ અમોને કરવામાં આવી નથી. પોતાના બાપ-દાદા જ્યાં દફન થયા હતા. તે જગ્યા તેમની પાસેથી આંચકી લેવામાં આવે છે. જે બંધ કરવા પણ કોર્ટમાં દાદ માંગી છે. આ કેસ હજુ પૂર્ણ થયો નથી. કોર્ટમાં કેસ ચાલી રહ્યો છે. તેનો ચૂકાદો ક્યારે આવશે તે નક્કી નથી. તેમ છતાં પણ પાલિકાના ચીફ ઓફિસર દ્વારા આ જગ્યામાં પ્રવેશ કરવો નહીં તેવી નોટિસ મારવામાં આવી છે. જે કેટલી હદે યોગ્ય કહેવાય.